《杂曲歌辞。行路难五首》
唐代·贺兰进明

君不见岩下井，百尺不及泉。君不见山上蒿，

数寸凌云烟。人生相命亦如此，何苦太息自忧煎。

但愿亲友长含笑，相逢莫吝杖头钱。寒夜邀欢须秉烛，

岂得空思花柳年。

君不见门前柳，荣曜暂时萧索久。君不见陌上花，

狂风吹去落谁家。谁家思妇见之叹，蓬首不梳心历乱。

盛年夫婿长别离，岁暮相逢色凋换。

君不见荒树枝，春花落尽蜂不窥。君不见梁上泥，

秋风始高燕不栖。荡子从军事征战，蛾眉婵娟空守闺。

独宿自然堪下泪，况复时闻乌夜啼。

君不见云间月，暂盈还复缺。君不见林下风，

声远意难穷。亲故平生欲聚散，欢娱未尽尊酒空。

自叹青青陵上柏，岁寒能与几人同。

君不见东流水，一去无穷已。君不见西郊云，

日夕空氛氲。群雁裴回不能去，一雁悲鸣复失群。

人生结交在终始，莫为升沉中路分。

作者简介：贺兰进明[唐]（约公元七四九年前后在世）字、里、生卒年均不详，约唐玄宗天宝中前后在世。开元十六年，（公元七二八年）登进士第。安禄山之乱，进明以御史大夫为临淮节度。巡遂陷没。肃宗时，为北海太守。诣行在，以为南海太守，摄御史大夫，岭南节度使。后贬秦州司马。进明好古博雅，经籍满腹，著文一百余篇，古诗乐府数十篇，《唐才子传》均传于世。